การเมืองฉุดเศรษฐกิจโตช้า
ภาคเอกชนมองตรงกัน&nbsp; การเมืองเป็นปัจจัยสำคัญที่ฉุดให้เศรษฐกิจโตช้า
16 ก.พ. 2553

ภาคเอกชนมองตรงกัน  การเมืองเป็นปัจจัยสำคัญที่ฉุดให้เศรษฐกิจโตช้า 
ในงานสัมมนาของสมาคมบริษัทจดทะเบียนไทย นายประสาร ไตรรัตน์วรกุล  กรรมการผู้จัดการ ธนาคารกสิกรไทย จำกัด (มหาชน)  กล่าวว่า  การเมืองเป็นปัจจัยที่กดดันการเติบโตของเศรษฐกิจไทย  เพราะความไม่สงบที่เกิดขึ้น อาจจะเป็นตัวพลิกผันทิศทางเศรษฐกิจไทยได้ 
นายประสาร กล่าวว่า รัฐบาลยังมีความจำเป็นที่ต้องใช้งบประมาณในการกระตุ้นเศรษฐกิจผ่านโครงการไทยเข้มแข็ง  ขณะที่การดำเนินนโยบายการเงินของธนาคารแห่งประเทศไทย ( ธปท.)  ยังต้องรอตัวเลขเศรษฐกิจในไตรมาส 1 และ 2 ว่าเศรษฐกิจฟื้นตัวได้จริงหรือไม่ หากทิศทางเศรษฐกิจดีขึ้น คณะกรรมการนโยบายการเงิน (กนง.)  จะปรับขึ้นดอกเบี้ยนโยบายในไตรมาส 3 แน่นอน
นายอนนต์ สิริแสงทักษิณ ประธานเจ้าหน้าที่บริหาร บมจ. ปตท.สำรวจและผลิตปิโตรเลียม และนายกสมาคมบริษัทจดทะเบียน  กล่าวว่า  การเมืองเป็นปัจจัยสำคัญที่ฉุดให้เศรษฐกิจไทยเติบโตช้ากว่าประเทศอื่น ๆ  ทั้งที่พื้นฐานและศักยภาพของไทยมีโอกาสเติบโตได้มากกว่าปัจจุบัน  ส่วนทิศทางเศรษฐกิจไทยในปีนี้ยังต้องติดตามการฟื้นตัวของเศรษฐกิจโลกว่าจะยั่งยืนหรือไม่  เนื่องจากราคาน้ำมันยังแกว่งตัวผันผวน ล่าสุดขยับขึ้นมาอยู่ที่ 70  ดอลลาร์สหรัฐต่อบาร์เรล และยังมีความไม่แน่นอนในทิศทางราคาน้ำมัน  รวมทั้งต้องติดตามนโยบายการบริหารค่าเงินหยวนของจีนที่ยังไม่ยอมให้เงินหยวนอ่อนค่า แม้จะถูกแรงกดดันจากสหรัฐ ซึ่งจีนเป็นประเทศที่มีอิทธิพลต่อทั้งการค้าและเศรษฐกิจโลก  หากค่าเงินหยวนของจีนไม่ยืดหยุ่นจะไม่เป็นผลดีต่อการค้าโลก  นอกจากนี้  ยังเห็นว่าประเทศต่าง ๆ ควรกำหนดดอกเบี้ยให้เป็นไปตามกลไกตลาด หลังจากที่ผ่านมาใช้นโยบายดอกเบี้ยต่ำในการกระตุ้นเศรษฐกิจมาตลอดทั้งปี
นายชนินท์ ว่องกุศลกิจ ประธานเจ้าหน้าที่บริหาร บมจ. บ้านปู กล่าวว่า เศรษฐกิจไทยยังมีความเสี่ยงจากการ ฟื้นตัวของเศรษฐกิจโลกที่ยังไม่ชัดเจน  แต่ปัจจัยที่น่าห่วงมากที่สุด คือการเมืองในประเทศที่ยังไม่แน่นอนประกอบกับปัญหากฎระเบียบการลงทุนที่ยังไม่ชัดเจน ทำให้เอกชนชะลอการลงทุน ซึ่งหากไม่เร่งแก้ไขมีผลกระทบต่อเศรษฐกิจโดยตรง  ดังนั้น  รัฐบาลจึงยังไม่ควรลดงบประมาณในโครงการไทยเข้มแข็งเร็วเกินไปเพราะอาจจะทำให้การฟื้นตัวของเศรษฐกิจหยุดชะงักได้